b'\n_START_ARTICLE_\nBra\xc4\x87a Karamazovi\n_START_SECTION_\nKnjiga prva: Povijest jedne male obitelji\n_START_PARAGRAPH_\nGradi\xc4\x87 Skotoprigonjevsk, Rusija, 19. stolje\xc4\x87e. Fjodor Pavlovi\xc4\x8d Karamazov o\xc5\xbeenio se za bogatu Adelaidu Ivanovnu Miusovu te je tako, zahvalju\xc4\x87i mirazu, stekao dovoljno novca za po\xc4\x8detak svojeg poduzetni\xc4\x8dkog posla, \xc4\x8dime je postao dosta imu\xc4\x87an. Dobili su sina Dmitrija, no Adelaida Ivanovna je shvatila da je brzopleto u\xc5\xa1la u brak sa Fjodorom kojeg ni ne voli osobito, te je pobjegla u Sankt Peterburg, gdje je preminula od tifusa ili gladi. Fjodor je zaboravio na Dmitrija, pa je brati\xc4\x87 njegove majke, Petar Aleksandrovi\xc4\x8d Miusov, preuzeo kakvu-takvu brigu o djetetu. Dmitrij se upisao u vojnu \xc5\xa1kolu, oti\xc5\xa1ao na Kavkaz, postao \xc4\x8dasnik te po\xc4\x8deo piti i zabavljati se sa \xc5\xbeenama. Sa 28 godina vratio se u svoj gradi\xc4\x87 te u\xc5\xa1ao u spor sa ocem jer vjeruje da mu duguje nasljedstvo od svoje majke._NEWLINE_Fjodor se u me\xc4\x91uvremenu o\xc5\xbeenio drugi put, sa Sofjom Ivanovnom, koja je odrasla u domu odgojiteljice, generalice Vorohove, a brak je trajao osam godina. Ona nije bila iz bogate obitelji, pa nije dobio ni\xc5\xa1ta od miraza. Opijao se i orgijao u ku\xc4\x87i, pa je Sofja Ivanovna preminula od tuge. Imali su dva sina; Aljo\xc5\xa1u i Ivana Fjodorovi\xc4\x8da, o kojima se isprva brinuo Fjodorov sluga Grigorij, a potom Vorohova. Ivan je postao intelektualac, zavr\xc5\xa1io gimnaziju i upisao fakultet u Moskvi, dok je Aljo\xc5\xa1a oti\xc5\xa1ao u manastir i postao vjeran svojem mentoru, monahu Zosimu, zvanom "starec".\n_START_SECTION_\nKnjiga druga: Neprili\xc4\x8dan skup\n_START_PARAGRAPH_\nFjodor, uz Miusova, sti\xc5\xbee sa Dmitrijem u manastir kako bi Zosim razrije\xc5\xa1io njihov spor oko imanja, na Aljo\xc5\xa1evo negodovanje. Fjodor je neumjesan i nespretan, pa svojim primjedbama izazove ve\xc4\x87i sram kod Aljo\xc5\xa1e nego kod Zosima. Nakon toga, Zosima je oti\xc5\xa1ao do drvene verande dogra\xc4\x91ene uz vanjski zid ograde, kako bi bi primio dvadesetak gostiju koji ga smatraju svecem ili tra\xc5\xbee od njega da ozdravi njihove bolesti. Tamo on tje\xc5\xa1i \xc5\xbeenu sa sela kojoj je preminuo sin, dok je bogata 33-godi\xc5\xa1nja gospo\xc4\x91a Hohlakova tamo stigla sa 14-godi\xc5\xa1njom k\xc4\x87eri, Lisom, te ga hvali iako njeno dijete i dalje ima bolesnu nogu, ali se navodno rije\xc5\xa1ila groznice te je "postala rumenija". Lisa daje Aljo\xc5\xa1i pismo od sestre Katerine Ivanovne, koja ga zove k sebi na razgovor. Lisa se zagledala u Aljo\xc5\xa1u, koji se \xc4\x8dak skrivao Zosimu iza le\xc4\x91a od njenog pogleda. Ivan se u me\xc4\x91uvremenu na\xc5\xa1ao u filozofskoj raspravi o razdvajanju crkve od dr\xc5\xbeave sa ocem Pajsijem i Josifom._NEWLINE_Dmitrij pak u\xc4\x91e u sva\xc4\x91u sa Fjodorom jer je prije tri tjedna u kr\xc4\x8dmi izvukao kapetana na ulicu te ga istukao jer je bio pouzdanik njegova oca jer je htio u njegovo ime otkupiti Dmitrijeve mjenice od 22- godi\xc5\xa1nje Gru\xc5\xa1enjke kako bi uz pomo\xc4\x87 mjenica njega strpao u zatvor. Fjodor se u samostanu posva\xc4\x91ao sa svima te ljutito oti\xc5\xa1ao sa Ivanom i Miusovom.\n_START_SECTION_\nKnjiga tre\xc4\x87a: Bludnici\n_START_PARAGRAPH_\nGradska luda Lizaveta Smerdja\xc5\xa1\xc4\x8da jedne je no\xc4\x87i provalila u kupaniocu u vrtu Fjodoreva imanja, rodila Smerdjakova i potom preminula. Smerdjakov je epilepti\xc4\x8dar i blago zaostao, a odgojili su ga sluge Girogorij i njegova supruga Marfa. Postao je kuhar, ali je potajno bio zavidan jer je \xc4\x8duo glasine da je Fjodor mo\xc5\xbeda njegov otac, iako to nikada nije dokazano. Fjodor u me\xc4\x91uvremenu ima 55 godina te se planira o\xc5\xbeeniti za Gru\xc5\xa1enjku, koju privla\xc4\x8di novcem, no u nju je zaljubljen i Dmitrij, \xc5\xa1to poja\xc4\x8dava njegov spor sa ocem. Dmitrij ispri\xc4\x8da Aljo\xc5\xa1i i za\xc5\xa1to je prekinuo zaruke sa biv\xc5\xa1om, Katerinom Ivanovnom - prije nekog vremena, njen otac, potpukovnik, je kradimice uzeo dr\xc5\xbeavni novac i nije mogao nabaviti istu svotu te je stoga razmi\xc5\xa1ljao o samoubojstvu prije nego li nadre\xc4\x91eni to shvate. Katerina Ivanovna tada je svratila do njegove ku\xc4\x87e te ga zamolila za 4.500 rubalja, a on je njoj odlu\xc4\x8dio dati 5.000._NEWLINE_ \xe2\x80\x9eLijepa je bila u tom \xc4\x8dasu zato \xc5\xa1to je bila plemenita a ja sam bio hulja, \xc5\xa1to je bila veli\xc4\x8danstvena zbog svoje velikodu\xc5\xa1nosti i \xc5\xbertvovanja za oca, a sam bio stjenica. A eto, o meni, stejnici i hulji, ona sva ovisi, sva, posvema, i du\xc5\xa1om i tijelom.\xe2\x80\x9d_NEWLINE_Novac je tako vra\xc4\x87en i nitko nije ni\xc5\xa1ta primjetio. Iz zahvalnosti, ona se potom zaru\xc4\x8dila za Dmitrija, no on je nakon nekog vremena to raskinuo jer se zaljubio u Gru\xc5\xa1enjku. Ipak, ona i dalje inzistira na braku iako je potajno zaljubljena u Ivana, samo to ne \xc5\xbeeli priznati zbog ponosa. Stvar dodatno komplicira \xc4\x8dinjenica \xc5\xa1to je Dmitrij jednom bio u nesta\xc5\xa1ici novca, pa mu je Katerina Ivanovna dala 3.000 rubalja kako bi on to "po\xc5\xa1tom poslao" njenoj sestri Agafji, znaju\xc4\x87i da \xc4\x87e uzeti za sebe. On je me\xc4\x91utim potro\xc5\xa1io veliku svotu na gozbu u kr\xc4\x8dmi za Gru\xc5\xa1enjku, te se sada kaje i ne zna kako joj vratiti taj novac._NEWLINE_Za objedom, Aljo\xc5\xa1a, Ivan i Fjodor su raspravljali o Bogu, te su zaklju\xc4\x8dili da "ako nema Boga, sve je dopu\xc5\xa1teno". Tada Dmitrij upada u ku\xc4\x87u u potrazi za Gru\xc5\xa1enjkom te udari Fjodora pred svjedocima. Aljo\xc5\xa1a je potom oti\xc5\xa1ao do Katerine Ivanovne, koja je pred njim glumila da se pomirila sa Gru\xc5\xa1enjkom, no ova joj se potom izruga i ode. Natrag u manastiru, dobio je pismo od Lise koja ga je zamolila za brak za par godina.\n_START_SECTION_\nKnjiga \xc4\x8detvrta: Lomovi\n_START_PARAGRAPH_\nDok je hodao gradom, Aljo\xc5\xa1a nailazi na skupinu djece koja ga\xc4\x91aju dje\xc4\x8daka Ilju\xc5\xa1u kamenjem, pa ga poku\xc5\xa1a za\xc5\xa1tititi. Me\xc4\x91utim, Ilju\xc5\xa1a ga ugrize za prst te pobjegne. Kod Hohlakovih povije ranu, a Lisa odjednom promijeni mi\xc5\xa1ljenje i ka\xc5\xbee da se ne\xc4\x87e udati za njega te da je njeno pismo bilo samo \xc5\xa1ala._NEWLINE_ \xe2\x80\x9eAljo\xc5\xa1a je nekako instinktivno osje\xc4\x87ao da \xc5\xbeena kao \xc5\xa1to je Katerina Ivanovna mora vladati, a da vladati mo\xc5\xbee samo takvim \xc4\x8dovjekom kao \xc5\xa1to je Dmitrij, a nipo\xc5\xa1to takvim kao \xc5\xa1to je Ivan.\xe2\x80\x9d_NEWLINE_Katarina Ivanovna objasni Aljo\xc5\xa1i da ga je Ilju\xc5\xa1a ugrizao jer je Dmitrij pretukao njegovog oca, Snjegirjova, biv\xc5\xa1eg kapetana izba\xc4\x8denog iz vojske, kada ga je za bradu izvukao iz kr\xc4\x8dme jer je sura\xc4\x91ivao sa Fjodorom. Ilju\xc5\xa1a se ljuti jer se u \xc5\xa1koli svi rugaju njegovom ocu. Ona Aljo\xc5\xa1i daje ne\xc5\xa1to novaca kako bi ih dao Snjegirjovu radi kompenzacije. Jednom u toj ku\xc4\x87i, Aljo\xc5\xa1a shvati u kakvim bijednim uvjetima \xc5\xbeivi Snjegirjov, njegova supruga, Ilju\xc5\xa1a i dvije k\xc4\x87eri. Ponudi mu novac i Snjegirjov ga isprva doista primi, no onda preokrene plo\xc4\x8du, baci nov\xc4\x8danice na pod i ljutito oti\xc4\x91e.\n_START_SECTION_\nKnjiga peta: Pro i contra\n_START_PARAGRAPH_\nKod Hohlakovih, Aljo\xc5\xa1a ispri\xc4\x8da \xc5\xa1to se dogodilo, dok mu Lise opet prizna da ga voli, no da mo\xc5\xbeda ne vjeruje u Boga. On potom odlazi te susretne Ivana u kr\xc4\x8dmi, koji je tamo jeo i \xc4\x8dekao Dmitrija. Aljo\xc5\xa1a u\xc5\xbeiva u njegovom dru\xc5\xa1tvu jer ga dugo nije vidio. Ivan mu ka\xc5\xbee da je shvatio da Katerina Ivanovna zapravo voli njega, a ne Dmitrija, ali da ne \xc5\xbeeli \xc4\x8dekati godinama dok se to odlu\xc4\x8di i prizna. Tada pred Aljo\xc5\xa1om zapo\xc4\x8dinje dugu raspravu o patnji na svijetu i oko toga da Bog zapravo vjerojatno i ne postoji ili je lo\xc5\xa1e uredio svemir._NEWLINE_ \xe2\x80\x9eA ako patnje djece samo popunjavaju onu koli\xc4\x8dinu patnje koja je bila potrebna da se otkupi istina, onda unaprijed tvrdim da sva istina ne vrijedi toga...Ja ne \xc5\xbeelim harmoniju, ne \xc5\xbeelim je iz ljubavi prema \xc4\x8dovje\xc4\x8danstvu. Radije \xc4\x87u ostati sa svojim neosve\xc4\x87enim patnjama. Radije \xc4\x87u ostati na svojoj neosve\xc4\x87enoj patnji i na svom neiskaljenom ogor\xc4\x8denju, makar i ne bio u pravu. Pa i previsoku su cijenu odredili toj harmoniji, nije za na\xc5\xa1 d\xc5\xbeep tolika ulaznica. I zato hitam da vratim svoju ulaznicu. Ako sam po\xc5\xa1ten \xc4\x8dovjek, du\xc5\xbean sam je \xc5\xa1to prije vratiti. To upravo i \xc4\x8dinim. Nije da ja Boga ne priznajem, Aljo\xc5\xa1a, nego mu samo najponiznije vra\xc4\x87am ulaznicu.\xe2\x80\x9d_NEWLINE_Tada Ivan ispri\xc4\x8da i svoju hipotetsku pri\xc4\x8du, "Veliki iknvizitor", u kojoj se Isus Krist vra\xc4\x87a natrag na Zemlju, no vo\xc4\x91a \xc5\xa0panjolske ikvizicije ga da uhititi zbog blasfemije. U tamnici, inkvizitor obja\xc5\xa1njava Isusu da nije ni bitno ako je doista sin Bo\xc5\xbeji, jer je crkva ve\xc4\x87 krenula svojim smjerom a on samo smeta. To je napravila jer je \xc4\x8dovje\xc4\x8danstvu teret slobodne volje bio prete\xc5\xbeak, a Isus nije ostavio nikakvo \xc4\x8dudo umjesto toga, jer je "ropski zanos su\xc5\xbenja pred mo\xc4\x87i bolji za ljude od slobodne ljubavi". Prema inkvizitoru, crkva je tako krenula jer nije mogla podnijeti da \xc4\x87e ve\xc4\x87ina ljudi propasti, a da \xc4\x87e samo manjina biti nagra\xc4\x91ena od Boga, pa je radije krenula ve\xc4\x87ini davati bla\xc5\xbeeni spokoj u neznanju. Na kraju argumenta, Isus poljubi inkvizitora u usta, koji ga potom pusti van. Aljo\xc5\xa1a potom tako\xc4\x91er poljubi Ivana u usta, a potom odlaze svaki svojim putem.\n_START_SECTION_\nKnjiga \xc5\xa1esta: Ruski monah\n_START_PARAGRAPH_\nKada se Aljo\xc5\xa1a vra\xc4\x87a u manastir, njegov mentor "starec" Zosima umire. Tada se opisuju biografski podaci istog: kako mu je u mladosti umro brat, kako je oti\xc5\xa1ao u vojno u\xc4\x8dili\xc5\xa1te i postao \xc4\x8dasnik te zbog povrije\xc4\x91ene \xc4\x8dasti izazavao jednog vlastelina na dvoboj zbog djevojke. Me\xc4\x91utim, kada je lupio svojeg slugu Afansija, Zosima je shvatio kako je ohol i sebi\xc4\x8dan, te mu se ispri\xc4\x8dao. Dvoboj je prekinuo i ispri\xc4\x8dao se i vlastelinu, iako su mu govorili da je lud. Tada je odlu\xc4\x8dio postati monah._NEWLINE_ \xe2\x80\x9eI tad se sjetim svoga brata Markela i rije\xc4\x8di koje je pred smrt rekao slugama: "Mili moji, dragi moji, za\xc5\xa1to vi mene slu\xc5\xbeite, za\xc5\xa1to me volite, jesam li vrijedan toga da me slu\xc5\xbeite?" - "Da, jesam li ja vrijedan toga?" sune mi najednom u glavu. I zaista, \xc4\x8dime sam ja to zavrijedio da me slu\xc5\xbei drugi \xc4\x8dovjek, isti takav kao i ja, stvoren na sliku i priliku Bo\xc5\xbeju? I tad mi se prvi put u \xc5\xbeivotu zarilo u glavu ovo pitanje: "Maj\xc4\x8dice, du\xc5\xa1o moja, odista je svaki pred svima za sve kriv, samo \xc5\xa1to ljudi to ne znaju, a \xc4\x8dim bi spoznali - zavladao bi raj!".\xe2\x80\x9d_NEWLINE_Spominje se i kako mu je u jednom gradi\xc4\x87u pristupio neki \xc4\x8dovjek koji mu je kasnije priznao da je prije dosta godina ubio voljenu \xc5\xbeenu zbog nevjere, a da je policija gre\xc5\xa1kom uhitila slugu, koji je preminuo od vru\xc4\x87ice. Nakon dugo vremena, napokon je priznao zlo\xc4\x8din, policija mu nije vjerovala, no on je preminuo od bolesti. Spominje se Zosimova filozofija da je svatko odgovoran za grijehe svojih susjeda.\n_START_SECTION_\nKnjiga sedma: Aljo\xc5\xa1a\n_START_PARAGRAPH_\nNakon Zosimove smrti, njegov le\xc5\xa1 je brzo po\xc4\x8deo smrditi, iako prema vjerovanju sveti ljudi ne mogu istrunuti. Stoga su drugi monasi po\xc4\x8deli \xc5\xa1iriti glasine da je krivo u\xc4\x8dio ljude o kr\xc5\xa1\xc4\x87anstvu. To \xc5\xa1okira i razori Aljo\xc5\xa1in svijet. Njegov kolega Rakitin organizira sastanak sa Gru\xc5\xa1enjkom. Me\xc4\x91utim, umjesto da "padne iz sveca u gre\xc5\xa1nika", Aljo\xc5\xa1a pronalazi novi izvor vjere i snage u njoj, \xc5\xa1to ima pozitivan u\xc4\x8dinak i na nju. Otkrivaju se i neki detalji iz njenog \xc5\xbeivota: sa 17 godina se zaljubila u poljskog \xc4\x8dasnika, no on ju je brzo ostavio, negdje otputovao te se o\xc5\xbeenio. Ona je ostala osramo\xc4\x87ena i u neima\xc5\xa1tini, no sa 18 godina ju je njen ro\xc4\x91ak, stari trgovac Samsonov, primio k sebi kao \xc5\xa1ti\xc4\x87enicu te joj pomogao stati na noge. Ona je s vremenom postala jedna od najljep\xc5\xa1ih djevojaka i zavodnica u gradu, no zbog gorkog iskustva sa propalom prvom ljubavi se samo igrala sa mu\xc5\xa1karcima, te se tako osve\xc4\x87uje svakome, pa i Dmitriju. Aljo\xc5\xa1a potom slijedi uputu svojeg mentora i napu\xc5\xa1ta manastir kako bi \xc5\xbeivio u vanjskom svijetu.\n_START_SECTION_\nKnjiga osma: Mitja\n_START_PARAGRAPH_\nU me\xc4\x91uvremenu, Dmitrij je gotovo poludio od ljubomore jer ne mo\xc5\xbee podnijeti pomisao da Gru\xc5\xa1enjka zavoli njegovog oca vi\xc5\xa1e od njega, a s druge strane mahnito poku\xc5\xa1ava prona\xc4\x87i 3.000 rubalja kako bi vratio svoj dug Katerini Ivanovnoj i pobjegao sa Gru\xc5\xa1enjkom iz grada. \xc4\x8cak je i nagovorio Smerdjekova da \xc5\xa1pijunira Fjodora i prati da li ga je Gru\xc5\xa1enjka posjetila. Dmitrij odlazi Samsonovu i predla\xc5\xbee mu ugovor: on \xc4\x87e mu predati pravo na svoje imanje, \xc5\xa1umu u \xc4\x8cerma\xc5\xa1njoj, oko kojeg se jo\xc5\xa1 uvijek spori oko oca jer smatra da mu je to ostavila majka, a od njega zauzvrat tra\xc5\xbei 3.000 rubalja. No lukavi starac mu predlo\xc5\xbei oti\xc4\x87i seljaku Prepeli\xc4\x8daru i njemu dati tu ponudu._NEWLINE_Sav ushi\xc4\x87en, Dmitrij prodaje svoj sat nekom \xc5\xbdidovu i skuplja ne\xc5\xa1to novaca za put u ko\xc4\x8diji do Volovje stanice. Iako se i dalje brine da Gru\xc5\xa1enjka dok njega nema ne oti\xc4\x91e Fjodoru, pretpostavio je da \xc4\x87e se vratiti ku\xc4\x87i do nave\xc4\x8der. Me\xc4\x91utim, sve krene naopako: ispostavi se da od stanice do Iljinska nema 12 nego 18 vrsta, a tamo\xc5\xa1njeg popa nije zatekao kod ku\xc4\x87e jer je ve\xc4\x87 oti\xc5\xa1ao u susjedno selo. Na\xc4\x91e ga tek kada je ve\xc4\x87 padala no\xc4\x87. No pop mu objasni da je Prepeli\xc4\x8dar ve\xc4\x87 oti\xc5\xa1ao od njega u Suho Selo kod \xc5\xa1umara. Na Dmitrijev nagovor, pop ga odlu\xc4\x8di tamo odvesti, ali pje\xc5\xa1ice, jer do tamo ima "svega jedna vrsta" - me\xc4\x91utim, ispostavi se da je zapravo tri vrste. Ve\xc4\x87 ljutit, Dmitrij kasno ulazi u selja\xc4\x8dku ku\xc4\x87u, te nalazi \xc5\xa1umara budnog a Prepeli\xc4\x8dara u dubokom snu. Poku\xc5\xa1ava ga probuditi, ali bez uspjeha jer se ve\xc4\x87 napio. Dok pop odlazi, Dmitrij ostaje sjediti na klupi \xc4\x8dekaju\xc4\x87i dok se Prepeli\xc4\x8dar ne probudi, te je \xc4\x8dak i prozra\xc4\x8dio ku\xc4\x87u. Me\xc4\x91utim, negdje usred no\xc4\x87i zaspije i probudi se tek u 9 ujutro, kada je ve\xc4\x87 Prepeli\xc4\x8dar opet bio pijan. Kada je poku\xc5\xa1ao razgovarati s njim o ugovoru, ispostavi se da nesuvisli Prepeli\xc4\x8dar ne zna Fjodora i da ne \xc5\xbeeli ni \xc4\x8duti o nikakvom ugovoru._NEWLINE_Kada se vrati sa propalog pothvata, odlazi moliti Hohlakovu za novac, no ona samo ne\xc5\xa1to govori da oti\xc4\x91e u Sibir kopati zlatne rudnike jer je to budu\xc4\x87nost. Ve\xc4\x87 bijesan, Dmitrij sa tu\xc4\x8dkom u ruci saznaje da Gru\xc5\xa1enjka, koju je ostavio kod Samsonova, potajno ve\xc4\x87 oti\xc5\xa1la, te zaklju\xc4\x8di da je kod Fjodora. Odlazi do ku\xc4\x87e svojeg oca i \xc5\xa1pijunira kroz prozor. Potom bje\xc5\xbei sa imanja, dok Grigorij tr\xc4\x8di za njim te ga primi za nogu dok se penje na ogradu, pa ga ovaj lupi u glavu. No onda shvati da je pogrije\xc5\xa1io te si\xc4\x91e do njega i uvjeri se da je Grigorij ranjen, ali \xc5\xbeiv. Potom bje\xc5\xbei. Dmitrij hoda krvav po ulici i sti\xc5\xbee do \xc4\x8dinovnika Petra Ilji\xc4\x8da, kod kojeg je zalo\xc5\xbeio pi\xc5\xa1tolje. Po\xc5\xa1to sada odjednom ima puno novca u rukama, otkupi ih natrag i opere ruke. Po\xc5\xa1to je saznao da je Gru\xc5\xa1enjka oti\xc5\xa1la poljskom \xc4\x8dasniku koji se odjednom vratio natrag nakon razvoda, te da su sada u gostionici u Mokrom, odlu\xc4\x8di tamo oti\xc4\x87i sa Ilji\xc4\x8dem, \xc4\x8destitati im te potom izvr\xc5\xa1iti samoubojstvo. Tamo, Dmitrij daje stotine rubalja gostioni\xc4\x8daru Trifonu Borisi\xc4\x8du kako bi usred no\xc4\x87i pokrenuo gozbu sa pjesmama. Kada se pojavi pred njima, Gru\xc5\xa1enjka i dva Poljaka, njen \xc4\x8dasnik i pan Wroblewski, su isprva za\xc4\x8du\xc4\x91eni, ali ga prihva\xc4\x87aju za svoj stol. Nakon igranja karata, Dmitrij izvede \xc4\x8dasnika nasamo te mu predlo\xc5\xbei dati 3.000 ako odmah oti\xc4\x91e. Ovaj odbije, no kada se vrati Gru\xc5\xa1enjka otkriva da u me\xc4\x91uvremenu vi\xc5\xa1e nije zaljubljena u njega jer joj je dosadan. Kada otjeraju Poljake, Gru\xc5\xa1enjka i Dmitrij ostaju sami i priznaju jedno drugom da se vole. Me\xc4\x91utim, tada u gostionicu upada policija te ga uhi\xc4\x87uje zbog sumnje da je ubio oca Fjodora.\n_START_SECTION_\nKnjiga deveta: Predistraga\n_START_PARAGRAPH_\nIstra\xc5\xbeitelji u zatvoru ispituju Dmitrija jer je Fjodor prona\xc4\x91en ubijen u svojoj ku\xc4\x87i, a Grigorij ga je primjetio kako bje\xc5\xbei. Navodni motiv su 3.000 rubalja koji su bili skriveni ispod Fjdorova jastuka u omotnici, a za koje Smerdjakov tvrdi da tamo bili. Dmitrij tvrdi da je nevin, ali tek nakon puno ne\xc4\x87kanja prestaje biti tvrdoglav i objasni istra\xc5\xbeiteljima odakle mu odjednom novac za gozbu - onih 3.000 rubalja koje je dobio od Katerine Ivanovne je pola sa\xc4\x8duvao te ih u\xc5\xa1io u svoju ko\xc5\xa1ulju. Isprva ih nije htio tro\xc5\xa1iti jer joj je kanio vratiti barem polovicu da sa\xc4\x8duva svoju \xc4\x8dast, no nakon vijesti o povratku poljskog \xc4\x8dasnika odlu\xc4\x8dio je i to potro\xc5\xa1iti. Istra\xc5\xbeitelji doista izra\xc4\x8dunaju da je imao samo 1.500 rubalja, no zaklju\xc4\x8de da je mo\xc5\xbeda drugu polovicu negdje sakrio. Po\xc5\xa1to je Smerdjakov te no\xc4\x87i dobio epilepti\xc4\x8dni napadaj, Dmitrij, kao glavni osumnji\xc4\x8denik, je formalno optu\xc5\xbeen za ubojstvo te o\xc4\x8dekuje su\xc4\x91enje. Istodobno, Gru\xc5\xa1enjka se kaje zbog svojih postupaka.\n_START_SECTION_\nKnjiga deseta: Dje\xc4\x8daci\n_START_PARAGRAPH_\nDje\xc4\x8dak Kolja Krasotkin je pametan, ali ohol te naginje ve\xc4\x87 sada prema ateizmu, socijalizmu i raznim idejama sa Zapada. Dokazuje svoju hrabrost tako \xc5\xa1to legne ispod tra\xc4\x8dnica dok iznad njega prelazi vlak te postaje popularan u \xc5\xa1koli, a ve\xc4\x87 neko vrijeme je u sva\xc4\x91i sa Ilju\xc5\xa1om, koji je ve\xc4\x87 du\xc5\xbee vrijeme bolestan a doktor mu ne daje nikakve nade. Kolja ga je po\xc4\x8deo prezirati kada je ovaj na nagovor Smerdjakova ubacio \xc4\x8davao u kruh te nahranio jednog psa koji je potom pobjegao. Me\xc4\x91utim, divi se Aljo\xc5\xa1i, a ovaj pozove sve dje\xc4\x8dake iz razreda u zajedni\xc4\x8dku, pomirbenu posjetu Ilju\xc5\xa1i u njegovom domu. Tamo ga Kolja malo razveseli jer je doveo nekog psa za kojeg tvrdi da je bio taj kojemu je dao kruha, \xc4\x8dime je Ilju\xc5\xa1i malo laknulo jer je mislio da je jadna \xc5\xbeivotinja uginula zbog njegove gluposti. Djeca se pomire a u razgovoru sa duhovnim Aljo\xc5\xa1om, Kolja po\xc4\x8dinje revidirati svoja stajali\xc5\xa1ta o nihilizmu.\n_START_SECTION_\nKnjiga jedanaesta: Brat Ivan Fjodorovi\xc4\x8d\n_START_PARAGRAPH_\nAljo\xc5\xa1a se na\xc4\x91e sa Ivanom, koji se vratio u grad. Me\xc4\x91utim, Ivan je bolestan i polako po\xc4\x8dinje gubiti razum. Vjeruje da je Dmitrij doista ubojica kada mu je Katerina Ivanovna potajno pokazala njegovo pismo u kojem je pijan napisao da \xc4\x87e ubiti oca, me\xc4\x91utim sluti da ne\xc5\xa1to u cijeloj pri\xc4\x8di nije kako treba, pa za svaki slu\xc4\x8daj odlazi posjetiti Smerdjakova tri puta prije po\xc4\x8detka su\xc4\x91enja kako bi ga ispitao. Prva dva puta Smerdjakov se pravi nedu\xc5\xbean, me\xc4\x91utim tre\xc4\x87i put mu na njegovo \xc4\x8du\xc4\x91enje prizna da je on doista ubojica. Kada ga Ivan po\xc4\x8dne ispitivati o pojedinostima, Smerdjakov izvadi 3.000 rubalja iz \xc4\x8darape te mu objasni da je napravio sve "po njegovom nalogu". Usprkos provokaciji, Ivan ostaje sabran te otkriva da je ovaj iskoristio priliku kada je Dmitrij pobjegao, prevario Fjodora da se nagne kroz prozor izmi\xc5\xa1ljaju\xc4\x87i da je vani Gru\xc5\xa1enjka, te ga potom lupio i ubio pisa\xc4\x87im strojem te ukrao njegov novac, omotnicu ostavio na podu kako bi sve svalio na Dmitrija te se potom pravio da je dobio epilepti\xc4\x8dni napadaj. No ustraje na tome da je sve u\xc4\x8dinio po Ivanovom nalogu jer je ovaj rekao da \xc4\x87e otputovati te da mu je usadio teoriju da je bez Boga "sve dozvoljeno". Ivan uzme novac i odlu\xc4\x8di sve to navesti na su\xc4\x91enju, usprkos njegovim prijetnjama da \xc4\x87e ga optu\xc5\xbeiti za sudjelovanje u ubojstvu. U svojem stanu, Ivan halucinira o vragu u obliku obi\xc4\x8dnog \xc4\x8dovjeka, me\xc4\x91utim sve se vra\xc4\x87a u normalu kada Aljo\xc5\xa1a pokuca na vrata te mu ka\xc5\xbee da je Smerdjakov po\xc4\x8dinio samoubojstvo.\n_START_SECTION_\nKnjiga dvanaesta: Sudska pogre\xc5\xa1ka\n_START_PARAGRAPH_\nPo\xc4\x8dinje Dmitrijevo su\xc4\x91enje koje privu\xc4\x8de veliku pozornost. Njegov je branitelj veteranski moskovski odvjetnik Fetjukovi\xc4\x8d, dok je glavni tu\xc5\xbeitelj Ipolit Kirilovi\xc4\x8d. \xc5\xbdenski dio publike skloniji je Dmitriju, dok je mu\xc5\xa1ki dio publike \xc4\x8dvrsto uvjeren da je optu\xc5\xbeeni kriv. Uvedeni su svjedoci koji ga uglavnom te\xc5\xa1ko terete: sluga Grigorij ustraje na tezi da je vidio otvorena vrata \xc5\xa1to vode u vrt, \xc5\xa1to izravno ukazuje da je Dmitrij upao u Fjodorovu sobu; Trifon Borisovi\xc4\x8d je potvrdio da je isti potro\xc5\xa1io 3.000 rubalja za prvog posjeta u njegovoj kr\xc4\x8dmi u Mokrom a Rakitin da se \xc4\x8desto se sva\xc4\x91ao sa ocem. Moskovski doktor, doktor Gercen\xc5\xa1tube i lije\xc4\x8dnik Varvinski pozvani su kao vje\xc5\xa1taci, me\xc4\x91utim samo izazvaju podsmijeh publike svojim tezama oko toga da li se Dmitrij "\xc4\x8dudno pona\xc5\xa1ao" kada je ulazio u sudnicu jer nije pogledao nalijevo gdje sjede dame, a "kao ljubitelj ljep\xc5\xa1eg spola je morao misliti o tome \xc5\xa1to \xc4\x87e o njemu re\xc4\x87i dame", ili nadesno, gdje mu je sjedio branitelj, nego ravno, gdje je sudac. Aljo\xc5\xa1a svjedo\xc4\x8di da je njegov brat nedu\xc5\xbean i da je mo\xc5\xbeda doista u\xc5\xa1io 1.500 rubalja u ko\xc5\xa1ulju, dok je Katerina Ivanovna poku\xc5\xa1ala ostati neutralna tijekom ispitivanja. Gru\xc5\xa1enjka tvrdi da je ona svemu kriva dok Ivan isprva svjedo\xc4\x8di nesuvislo i beskorisno, da bi se potom vratio i objavio da je Smerdjakov ubojica, pri \xc4\x8demu izvadi 3.000 rubalja, ali ga u ludilu malo tko shva\xc4\x87a ozbiljno te ga iznesu van. Ponesena tim doga\xc4\x91ajem, smatraju\xc4\x87i da je za njegov delirij kriva briga za brata, Katerina Ivanovna se vrati kako bi sudu predala Dmitrijevo pismo u kojem je napisao da \xc4\x87e ubiti oca._NEWLINE_Tu\xc5\xbeitelj Kirilovi\xc4\x8d potom zapo\xc4\x8dinje svoju zavr\xc5\xa1nu rije\xc4\x8d, napominju\xc4\x87i kako se dogodila tragedija jer je Dmitrij ubio oca, no da je i sam otac kriv za to zbog zanemarivanja djece, \xc4\x8dime se stvorio za\xc4\x8darani krug._NEWLINE_ \xe2\x80\x9eS godinama se, to jest zgrtanjem kapitala, ohrabruje. Gube se poniznost i dodvoravanje, ostaje samo podrugljivi i opaki cinik i bludnik. Duhovna mu je strana posve zakr\xc5\xbeljala, a \xc5\xbeudnja je za \xc5\xbeivotom neizmjerna. Sve se svelo na to da ni\xc5\xa1ta u \xc5\xbeivotu i vidi do bludnih u\xc5\xbeitaka, pa tako i djecu u\xc4\x8di. Ne osje\xc4\x87a nikakve o\xc4\x8dinske moralne obaveze. Dapa\xc4\x8de, izruguje im se.\xe2\x80\x9d_NEWLINE_Tako\xc4\x91er, odbacuje pretpostavku da je Smerdjakov mogao imati veze sa ubojstvom. Publika mu zapljeska. Potom nastupi odvjetnik Fetjukovi\xc4\x8d koji odr\xc5\xbei jednako sna\xc5\xbean govor, tvrde\xc4\x87i da je porazno da "cjelina \xc4\x8dinjenica govori protiv optu\xc5\xbeenika, a da istodobno ni jedna od njih ne mo\xc5\xbee izdr\xc5\xbeati kritiku ako se razmotri pojedina\xc4\x8dno, samo za sebe". Tvrdi da nigdje nije dokazano da je doista od Fjodora ukradeno 3.000 rubalja a da je Smerdjakov pravi ubojica._NEWLINE_ \xe2\x80\x9eMaloprije sam pitao \xc5\xa1to je to otac, i uskliknuo da je to krupna rije\xc4\x8d, dragocjen naziv. Ali rije\xc4\x8di, gospodo porotnici, treba po\xc5\xa1teno rabiti, i ja \xc4\x87u dopustiti sebi da stvar nazovem njezinim pravim imenom: takav otac kakav je bio ubijeni stari Karamazov ne mo\xc5\xbee se i ne zavre\xc4\x91uje se nazvati ocem. Ljubav prema ocu, koju otac ne opravdava, besmislena je i nemogu\xc4\x87a. Ne mo\xc5\xbee se ljubav stvoriti ni iz \xc4\x8dega, ni iz \xc4\x8dega samo Bog stvara.\xe2\x80\x9d_NEWLINE_Me\xc4\x91utim, nakon podu\xc5\xbee stanke, porota je donijela presudu da je Dmitrij kriv za ubojstvo i plja\xc4\x8dku.\n_START_SECTION_\nEpilog\n_START_PARAGRAPH_\nKaterina Ivanovna njeguje bolesnog Ivana kod sebe. On je imao rezervni plan za bijeg Dmitrija time da se potplati jedan stra\xc5\xbear. Po\xc5\xa1to je preslab, ona sa Aljo\xc5\xa1om kre\xc4\x87e ostvariti to za njega. Sastaju se u bolnici u kojoj je Dmitrij jer ga je spopala \xc5\xbeiv\xc4\x8dana groznica nakon presude. On govori svoj plan o bijegu u Ameriku sa Gru\xc5\xa1enjkom, a Katerina Ivanovna mu prizna da ga i dalje voli, \xc5\xa1to i on prizna njoj. Tada ulazi Gru\xc5\xa1enjka, a Katerina Ivanovna odlazi._NEWLINE_Aljo\xc5\xa1a odlazi na sprovod Ilju\xc5\xa1e sa njegovim vr\xc5\xa1njacima, me\xc4\x91u kojima je i Kolja. Vani, na snijegu, Aljo\xc5\xa1a pred njima odr\xc5\xbei govor o va\xc5\xbenosti dobrih uspomena u \xc5\xbeivotu te na volju i integritet svakoga a da ne postane zla, nego ostane dobra osoba.'